钦定古今图书集成/理学汇编/文学典/第083卷 > 林亦之〈陈藻林希逸〉
## 钦定古今图书集成/理学汇编/文学典/第083卷 > 林亦之〈陈藻林希逸〉

按《福建通志》：“亦之字学可，福清人，莆林光朝门人也。
讲学聚徒于莆之红泉。赵汝愚帅闽，荐于朝，未及命
而亦之卒，学者称网山先生。著有《论语考工记》《毛诗
庄子解》《玉融志》《网山诗集》。亦之之学传之陈藻，藻之
学传之林希逸。藻字元藻，希逸字肃翁，俱同邑人也。
藻甘贫苦学，著有《论》《孟》《庄子》《杜诗解》并《诗集》，学者称
‘乐轩先生’。”希逸，绍定进士，授平海军节度推官，以清
著声。淳祐中，入为秘书省正字，登对，乞信任言官，又
乞早决大计，以慰人望，上皆嘉纳之。官终中书舍人。
所著有《易讲》《春秋传》《老庄列口义》《考工记解》《竹溪稿》
行于世。初，光朝之学传至希逸益显。希逸既贵言于
朝，以亦之藻经明行修，终于布衣，宜“褒录以励后学。”
诏从其请，俱赠迪功郎。